再分韻得花字
作者：陳造
朝代：宋

paragraphs: 春工幾時來天涯，人間指顧成豪華。
未嘆丹杏無餘葩，能事已到桃李花。
東園地勝賓盡嘉，塵邊霏屑杯中霞。
將壇令下手一叉，陣勢欻變常山蛇。
眉顰肩聳靜不譁，詩成笑語還紛拏。
吾儕此樂世莫加，聚蚊金谷何足夸。
但恐兒輩摇齒牙，法士亦復工疵瑕。
君且休矣吾還家，况復高柳翻倦鴉。
徑催紫衣巾小車，我亦款段隨揮檛。